CELEX: 32020D1422
Language: ro
Date: 2020-10-05 00:00:00
Title: Decizia (UE) 2020/1422 a Consiliului din 5 octombrie 2020 privind alocarea de fonduri dezangajate din proiectele desfășurate în cadrul celui de al 10-lea Fond european de dezvoltare în vederea realimentării Instrumentului financiar pentru pace în Africa

9.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 329/4
               
            
         DECIZIA (UE) 2020/1422 A CONSILIULUI
         din 5 octombrie 2020
         privind alocarea de fonduri dezangajate din proiectele desfășurate în cadrul celui de al 10-lea Fond european de dezvoltare în vederea realimentării Instrumentului financiar pentru pace în Africa
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Acordul intern dintre reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (1), în special articolul 1 alineatul (4),
         având în vedere propunerea Comisiei Europene,
         întrucât:
         
                     (1)
                  
                  
                     Implicarea curentă a Uniunii în materie de pace și securitate pe continentul african în temeiul Instrumentului financiar pentru pace în Africa (APF) ar trebui să fie susținută până la sfârșitul lunii iunie a anului 2021 sau până la expirarea duratei de aplicare a Acordului de parteneriat între membrii grupului statelor din Africa, Caraibi și Pacific, pe de o parte, și Comunitatea Europeană și statele membre ale acesteia, pe de altă parte (2) (denumit în continuare „Acordul de parteneriat ACP-UE”), astfel cum a fost modificat ultima dată, oricare dintre acestea survine mai întâi.
                  
               
                     (2)
                  
                  
                     Necesitățile financiare ale APF pentru perioada ianuarie-iunie 2021 sunt estimate la valoarea de 113 000 000 EUR.
                  
               
                     (3)
                  
                  
                     Ar trebui să fie utilizate fondurile dezangajate din proiectele desfășurate în cadrul celui de al 10-lea Fond european de dezvoltare („al 10-lea FED”) pentru a se asigura finanțarea APF până la sfârșitul lunii iunie 2021 sau până la expirarea duratei de aplicare a Acordului de parteneriat ACP-UE, oricare dintre acestea survine mai întâi. Fondurile suplimentare respective ar trebui să finanțeze operațiile în sprijinul păcii desfășurate sub conducere africană.
                  
               
                     (4)
                  
                  
                     Fondurile ar trebui utilizate în conformitate cu programul de acțiune multianual relevant pentru APF și cu normele și procedurile aplicabile celui de al 11-lea Fond european de dezvoltare („al 11-lea FED”), astfel cum sunt prevăzute în Regulamentele (UE) 2015/322 (3) și (UE) 2018/1877 (4) ale Consiliului.
                  
               
                     (5)
                  
                  
                     Fondurile reutilizate ale celui de al 10-lea FED, care anterior nu au fost angajate în conformitate cu articolul 1 alineatul (3) din Acordul intern privind cel de al 11-lea FED sau care au fost dezangajate în conformitate cu articolul 1 alineatul (4) din acordul menționat, rămân o resursă a celui de al 10-lea FED, în temeiul articolului 1 alineatul (2) litera (a) din Acordul intern privind cel de al 10-lea FED (5),
                  
               ADOPTĂ PREZENTA DECIZIE:
         
            Articolul 1
            Se alocă o sumă de maximum 113 000 000 EUR din fondurile dezangajate din proiectele desfășurate în cadrul celui de al 10-lea FED în scopul realimentării APF în perioada 1 ianuarie-30 iunie 2021 sau până la expirarea duratei de aplicare a Acordului de parteneriat ACP-UE, oricare dintre acestea survine mai întâi.
            Fondurile respective se utilizează în conformitate cu normele și procedurile aplicabile celui de al 11-lea FED.
         
         
            Articolul 2
            Prezenta decizie intră în vigoare în ziua următoare datei adoptării.
         
         
            Adoptată la Bruxelles, 5 octombrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 210, 6.8.2013, p. 1.
         
            (2)  JO L 317, 15.12.2000, p. 3.
         
            (3)  Regulamentul (UE) 2015/322 al Consiliului din 2 martie 2015 privind punerea în aplicare a celui de al 11-lea Fond european de dezvoltare (JO L 58, 3.3.2015, p. 1).
         
            (4)  Regulamentul (UE) 2018/1877 al Consiliului din 26 noiembrie 2018 privind regulamentul financiar aplicabil celui de al 11-lea Fond european de dezvoltare și de abrogare a Regulamentului (UE) 2015/323 (JO L 307, 3.12.2018, p. 1).
         
            (5)  Acord intern între reprezentanții guvernelor statelor membre, reuniți în cadrul Consiliului, privind finanțarea ajutoarelor comunitare în baza cadrului financiar multianual pentru perioada 2008-2013 în conformitate cu Acordul de parteneriat ACP-CE și privind alocarea de asistență financiară pentru țările și teritoriile de peste mări cărora li se aplică dispozițiile părții a patra din Tratatul CE (JO L 247, 9.9.2006, p. 32).